กองทุนส่วนบุคคลโตแสนล้าน
กองทุนส่วนบุคคลปี 2558 โต 23% ไทยพาณิชย์พุ่ง ด้านกบข.จ้าง บลจ.บริหารพอร์ตหุ้น
4 ก.พ. 2559

กองทุนส่วนบุคคลปี 2558 โต 23% ไทยพาณิชย์พุ่ง ด้านกบข.จ้าง บลจ.บริหารพอร์ตหุ้น
สมาคมบริษัทจัดการลงทุน (AIMC) เปิดเผยว่า ปี 2558 กองทุนส่วนบุคคลทั้งระบบมีมูลค่าสินทรัพย์สุทธิ (เอ็นเอวี) ณ วันที่ 30 ธ.ค.ที่ผ่านมา อยู่ที่ 5.91 แสนล้านบาท เพิ่มขึ้น 1.11 แสนล้านบาท หรือ 23.23% จากสิ้นปี 2557 ซึ่งมีมูลค่าสินทรัพย์อยู่ที่ 4.79 แสนล้านบาท โดยมีจำนวนกองทุนเพิ่มขึ้นเป็น 3,223 กองทุน จาก 2,830 กองทุน
สำหรับ 5 อันดับบริษัทหลักทรัพย์จัดการกองทุน (บลจ.) ที่มีมูลค่าสินทรัพย์สุทธิสูงสุด ได้แก่ บลจ.ไทยพาณิชย์ มูลค่า 2.45 แสนล้านบาท เพิ่มขึ้น 1.38 แสนล้านบาท หรือ 129.56% จากสิ้นปี 2557 โดยมีส่วนแบ่งการตลาดสูงถึง 41.48% จากปี 2557 ส่วนแบ่งอยู่ที่ 22.26%
อันดับสอง บลจ.กสิกรไทย มูลค่าสินทรัพย์ 7.22 หมื่นล้านบาท ลดลง 2,687.70 ล้านบาท หรือ 3.59% จากปี 2557 ส่วนแบ่งการตลาดลดลงเหลือ 12.23% จาก 15.63% อันดับสาม บลจ.ยูโอบี (ประเทศไทย) มูลค่าสินทรัพย์สุทธิ 6.87 หมื่นล้านบาท เพิ่มขึ้น 6,945 ล้านบาท หรือ 10.45% แต่ส่วนแบ่งการตลาดลดลงเหลือ 11.62% จาก 12.97% ในปีก่อนหน้า
ขณะที่อันดับสี่ บลจ.กรุงศรี มูลค่าสินทรัพย์สุทธิ 3.08 หมื่นล้านบาท ลดลง 6,190.49 ล้านบาท หรือลดลง 16.72% จากปีก่อนหน้า ส่วนแบ่งการตลาดลดลงเหลือ 5.22% จากปีก่อนหน้าอยู่ที่ 7.72% อันดับห้า บลจ.เอ็มเอฟซี มูลค่าสินทรัพย์สุทธิ 2.89 หมื่นล้านบาท ลดลง 9,975.79 ล้านบาท หรือลดลง 25.67% จากปีก่อนหน้า โดยมีส่วนแบ่งการตลาดลดเหลือ 4.89% จาก 8.11% ในปี 2557
อย่างไรก็ตาม จากข้อมูล AIMC พบว่า การเติบโตของกองทุนส่วนบุคคลทั้งระบบมาจากการเติบโตของ บลจ.ไทยพาณิชย์ เป็นหลัก นอกจากนี้ บล.ภัทร ก็มีมูลค่าสินทรัพย์เพิ่มขึ้น 6,566.70 ล้านบาท หรือ 193.31% บลจ.ยูโอบี เพิ่มขึ้น 6,495 ล้านบาท หรือ 10.45% และ บลจ.บัวหลวง เพิ่มขึ้น 2,455.74 ล้านบาท หรือ 18.57% 
นายสมิทธ์ พนมยงค์ ประธานเจ้าหน้าที่บริหาร บลจ.ไทยพาณิชย์ กล่าวว่า กองทุนส่วนบุคคลของบริษัทเติบโตมาจากกลุ่มลูกค้าสถาบันเป็นหลัก ทั้งจากการบริหารพอร์ตให้กับบริษัทประกันในเครือ รวมถึงขยายตลาดในกลุ่มมหาวิทยาลัยเพิ่มขึ้น จนครองส่วนแบ่งตลาดในกลุ่มนี้ ซึ่งมองว่าทั้งสองกลุ่มนี้ยังมีแนวโน้มเติบโตได้สูง เนื่องจากวงเงินที่ให้ บลจ.บริหารในปัจจุบันคิดเป็นเพียง 20% ของเงินลงทุนทั้งหมด
สำหรับการแข่งขันของกองทุนส่วนบุคคลสูงขึ้น เนื่องจาก บลจ.และบริษัทหลักทรัพย์ต่างแข่งให้บริการลูกค้ารายบุคคล โดยบริษัทกำหนดเงินลงทุนขั้นต่ำเพียง 10 ล้านบาท
ด้าน กองทุนบำเหน็จบำนาญข้าราชการ (กบข.) ได้แต่งตั้ง บลจ. 4 แห่ง บริหารเงินกองทุนย่อย ประเภทตราสารทุน เน้นลงทุนในหุ้นไทย มูลค่ารวม 1 หมื่นล้านบาท ระยะเวลาสัญญา 3 ปี ประกอบด้วย บลจ.ยูโอบี (ประเทศไทย) บลจ.กรุงไทย บลจ.วรรณ และ บลจ.กสิกรไทย
ขณะที่ บลจ.กสิกรไทย เป็นรายเดียวที่ได้บริหารกองทุนต่อ อีก 3 บลจ.ได้รับแต่งตั้งใหม่ โดย บลจ.ยูโอบี ได้วงเงินบริหารสูงสุด 4,000 ล้านบาท บลจ.วรรณ 2,700 ล้านบาท และ บลจ.กรุงไทย 1,600 ล้านบาท